SL Uradni list Evropske unije L 67/30

IZVEDBENI SKLEP KOMISIJE (EU) 2015/411

z dne 11. marca 2015

v skladu s členom 3(3) Uredbe (EU) št. 528/2012 Evropskega parlamenta in Sveta v zvezi s kationskimi polimernimi vezivi s kvaternimi amonijevimi spojinami, vključenimi v barve in premaze

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) in zlasti člena 3(3) Uredbe,

ob upoštevanju naslednjega:

(1) Nizozemska je dne 30. oktobra 2013 v skladu s členom 3(3) Uredbe (EU) št. 528/2012 Komisiji predložila zahtevek za odločanje, ali serija izdelkov (kationska polimerna veziva s kvaternimi amonijevimi spojinami), ki so bili dani na trg z namenom, da se jih vključi v barve in premaze (v nadaljnjem besedilu: barve), zaradi česar se tem barvam doda značilnost uničevanja škodljivih in patogenih mikroorganizmov na površini suhe barve, šteje kot biocidni proizvodi, kot so opredeljeni v skladu s prvo alineo člena 3(1)(a) navedene uredbe, in ali bi bilo same barve treba obravnavati kot biocidne proizvode.

(2) V skladu s podatki, ki jih je predložila družba, ki te proizvode daje na trg (v nadaljnjem besedilu: družba), ti proizvodi vsebujejo polimere, modificirane s kvaternimi amonijevimi skupinami. Polimer, ki se uporablja, se razlikuje od enega proizvoda do drugega glede na zahtevo proizvajalcev barv. Ti proizvodi sami po sebi ne delujejo protimikrobno. Družba te proizvode prodaja proizvajalcem barv, ki jih nato zmešajo z drugimi polimeri, ki se uporabljajo za proizvodnjo barv in trdilcev, s čimer med sabo povežejo vse polimere. Medsebojno povezani polimeri tvorijo kationsko površino v suhi barvi, kar ima protimikrobni učinek.

(3) Po prvem krogu razprav s strokovnjaki iz držav članic je Komisija 2. februarja 2014 zahtevala mnenje Evropske agencije za kemikalije v skladu s členom 75(1)(g) Uredbe (EU) št. 528/2012 v zvezi z vprašanjem, ali proizvodi te družbe prispevajo k protimikrobnim lastnostim barv, v katerih so lahko vsebovani, ali so te lastnosti posledica delovanja aktivne snovi, in če je odgovor pritrdilen, kakšna je identiteta aktivne snovi.

(4) Mnenje Evropske agencije za kemikalije je 9. aprila 2014 podal Odbor za biocidne pripravke.

(5) V skladu z navedenim mnenjem preučevani način delovanja vključuje aktivno snov, saj temelji na snovi v smislu člena 3 Uredbe (ES) št. 1907/2006 Evropskega parlamenta in Sveta (2), ki deluje na škodljive organizme.

(6) Aktivna snov se v barvi, v kateri je vsebovana, tvori s kemijsko reakcijo treh reaktantov, in sicer kationskega polimernega veziva s kvaternimi amonijevimi skupinami različnih dolžin verige in opremljenimi s funkcionalno skupino, polimerne disperzije z enako funkcionalno skupino kot kationsko polimerno vezivo, ter polimernega trdilca za medsebojno povezovanje zgoraj navedenih polimernih sestavnih delov.

(7) Poleg tega način delovanja aktivne snovi, glede na navedeno mnenje, temelji na elektrostatični privlačni sili, ki vodi do sprememb fizioloških in biokemijskih mehanizmov (npr. bakterijskih sistemov za prenos signala) in smrti ciljnih organizmov. Način delovanja se torej ne more šteti kot le fizično ali mehansko.

(8) V skladu s členom 3(1)(a) Uredbe (EU) št. 528/2012 je uničevanje, odvračanje ali nevtralizacija škodljivih organizmov, preprečevanje njihovega delovanja ali odprava teh organizmov biocidna funkcija.

(9) Kationska polimerna veziva v obliki, v kateri jih družba dobavlja proizvajalcem barv, niso namenjena opravljanju biocidne funkcije in zato niso v skladu z opredelitvijo biocidnih proizvodov.

(10) Barve, ki vsebujejo te proizvode, so zmesi, ki v obliki, v kateri jih proizvajalci barv dobavljajo svojim strankam, tvorijo aktivno snov in so namenjene opravljanju biocidne funkcije ne zgolj s fizičnim ali mehanskim delovanjem, in so zato v skladu z opredelitvijo biocidnih proizvodov.

(11) Ukrepi iz te uredbe so v skladu z mnenjem Stalnega odbora za biocidne pripravke –

SPREJELA NASLEDNJI SKLEP:

Člen 1

Kationska polimerna veziva s kvaternimi amonijevimi spojinami, ki so dana na trg in namenjena vključitvi v barve in premaze (v nadaljnjem besedilu: barve) s strani proizvajalcev barv z namenom, da se tem barvam doda biocidna funkcija, ne štejejo za biocidne proizvode.

Barve, v katere proizvajalci barv vključijo kationska polimerna veziva s kvaternimi amonijevimi spojinami z namenom, da se tem barvam doda biocidna funkcija, štejejo za biocidne proizvode.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 11. marca 2015 Za Komisijo Predsednik Jean-Claude JUNCKER

(1) UL L 167, 27.6.2012, str. 1.

(2) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).